На основу члана 5. Закона о обављању саветодавних и стручних послова у области пољопривреде(„Сл. гласник РС“, бр. 30/2010), чланова 16. и 24. Покрајинске скупштинске одлуке о покрајинској управи („Сл. лист АП Војводине“, бр. 37/2014, 54/2014 - др. одлука, 37/2016, 29/2017, 24/2019 и 66/2020), чл. 11. и 23. став 4. Покрајинске скупштинске одлуке о буџету АП Војводине за 2023. годину („Службени лист АПВ“, брoj 54/22), и Програма подршке пољопривредним стручним и саветодавним службама у обављању саветодавних и прогнозно извештајних послова у заштити биља у АП Војводини за 2023. годину („Службени лист АПВ”, број 54/2022), а у вези тачком II подтачке 2.7. Покрајинскe скупштинскe одлукe о програму подршке за спровођење пољопривредне политике и политике руралног развоја за територију аутономне покрајине војводине у 2023. години*(„Сл. лист АП Војводине"“, бр. 54/2022)***,** и тачком II подтачком 1.2. Покрајинском скупштинском одлуком о програму заштите, уређења и коришћења пољопривредног земљишта на територији Аутономне покрајине Војводине у 2023. години („Службени лист АПВ”, број 54/2022) Покрајински секретаријат за пољопривреду, водопривреду и шумарство (у даљем тексту: Покрајински секретаријат) расписује

**Јавни позив за учешће**

**ПРАВНИХ ЛИЦА У ОБАВЉАЊУ САВЕТОДАВНИХ И ПРОГНОЗНО ИЗВЕШТАЈНИХ ПОСЛОВА У ЗАШТИТИ БИЉА НА ПОДРУЧЈУ АП ВОЈВОДИНЕ У 2023.ГОДИНИ**

**I ЦИЉЕВИ И ТЕМАТСКА ОБЛАСТ ПОЗИВА**

Расписује се јавни позив за пријаву и финансирање правних лица са подручја АП Војводине за учешће у реализацији саветодавних послова и прогнозно извештајних послова у заштити биља на подручју АП Војводине у 2023. години (у даљем тексту: Јавни позив).

Циљеви саветодавног рада ради којих се расписује Јавни позив су: повећање информисаности и знања пољопривредних произвођача ради бољег управљања на газдинствима и повећања квалитета производње и висине приноса што обезбеђује повећање конкурентности производње и модернизацију пољопривреде на подручју Аутономне покрајине Војводине.

Прогнозно извештајни послови у заштити биљаподразумевају праћење (мониторинг) економски најзначајнијих биљних производњи на подручју АП Војводине и праћење штетних организама који угрожавају те биљне производње као и мониторинг метеоролошких услова у којима се пољопривредна производња одвија и штетни организми развијају. Повезивањем података добијених из наведених мониторинга, њиховом обрадом и анализом, креирају се модели заштите праћених гајених усева и дају препоруке и саопштења о мерама заштите у усевима и воћним засадима у циљу рационалне употребе пестицида, економских уштеда и заштите здравља људи и животне средине.

**II ВИСИНА И НАМЕНА ПОДСТИЦАЈНИХ СРЕДСТАВА**

За реализацију саветодавних и прогнозно извештајних послова у заштити биља у 2023. години предвиђена су средства у укупном износу од 187.807.000,00 динара и то:

1. за реализацију Саветодавних послова предвиђен утрошак укупно 100.000.000,00 динара и то:

1.1. за реализацију Основног програма саветодавних послова предвиђена су средства у укупном износу од 88.680.000,00 динара;

1.2. за реализацију Посебних програма у оквиру саветодавних послова, предвиђена су средства за:

1.2.1. Реализацију Програма рада Центра за усавршавање у износу од 10.500.000,00 динара;

1.2.2. Реализацију Програма едукација и усавршавање саветодаваца у износу од 700.000,00

динара;

1.2.3. Одржавање Портала ПСС АПВ у износу од 120.000,00 динара.

Саветодавни послови се реализују складу са Програмом подршке пољопривредним стручним и саветодавним службама у обављању саветодавних и прогнозно извештајних послова у заштити биља у АП Војводини за 2023. годину („Службени лист АПВ 54/2022) , Упутством за обављање саветодавних послова у 2023.години на подручју АП Војводине( у даљем тексту:Упутство) које је саставни део овог Јавног позива и Програмом рада сваке ПСС/ПССС које достављају учесници у саветодавним пословима уз пријаву (а који су усклађени са Програмом рада за 2023. годину и Упутством).

1. за реализацију Прогнозно извештајних послова у заштити биља предвиђен је износ од укупно 87.807.000,00 динара:
   1. за обављање прогнозно извештајних послова у заштити биља у оквиру регионалних центара

ПИС-а предвиђен износ од укупно 67.324.746,00 динара;

2.2. за обављање послова координације и организације рада прогнозно извештајних послова у

заштити биља - предвиђен је износ од 20.482.254,00 динара.

Прогнозно извештајни послови у заштити биља се обављају у складу са Програма подршке пољопривредним стручним и саветодавним службама у обављању саветодавних и прогнозно извештајних послова у заштити биља у АП Војводини за 2023. годину („Службени лист АПВ“ 54/2022) и Програмом рада Прогнозно извештајне службе у заштити биља за АП Војводину за 2023. годину (у даљем тексту: Програм рада ПИС-а за 2023. годину) и програмима које достављају учесници у прогнозно извештајним пословима уз пријаву (а који су усклађени са Програмом рада ПИС-а за 2023. годину израђеним од стране Покрајинског центра ПИС-а).

# **III ВРЕМЕНСКИ ОКВИР КОНКУРСА**

**Јавни позив је отворен до 06.02.2023. године**

**IV ПРИХВАТЉИВИ ТРОШКОВИ**

Прихватљиви трошкови за основни програм саветодавног рада за 2023. годину су:

* трошкови рада запослених ангажованих саветодаваца и трошкови које ПСС и ПССС направи у процесу обављања саветодавних послова: трошкови горива, трошкови регистрације, осигурања и сервиса аутомобила, сервиса рачунара које користе саветодавци, трошкови интернета, мобилних телефона, режијски трошкови за струју, грејање, канцеларијски материјал (обрачунати сразмерно броју саветодаваца у односу на износ укупног рачуна ПСС или ПССС у којој су саветодавци запослени),
* трошкове функционисања саветодаваца (набавке семена и репро материјал за извођење огледа, штампање брошура, снимања видео материјала и постављање на посебне канале, а прихватају се и трошкови плаћеног ПДВ-а),
* трошкови лабораторијских анализа за уговрени број узорака биљних производа, вина, ракије и производа добијених прерадом.

Прихватљиви трошкови за Посебни програм саветодавних послова су:

* трошкови рада Центра за усавршавање (који се односе на трошкове рада ангажованих лица и трошкове функционисања);
* трошкови едукација и усавршавања саветодаваца (који се односе на организовање и реализације едукативних модула и семинара за саветодавце који су предвиђени Програмом едукација за 2023. годину, а прихватљиви су и трошкови плаћеног ПДВ-а) и
* трошкови Годишње претплате за одржавање функционисања Портала ПСС АПВ, а прихватљиви су и трошкови плаћеног ПДВ-а).

Прихватљиви трошкови за обављање прогнозно извештајних послова у заштити биља обухватају: трошкове рада запослених и ангажованих лица и трошкове функционисања у оквиру регионалних центара ПИС-а ПИС-а и трошкове координације и организације рада прогнозно извештајних послова у заштити биља, који ће се прецизније дефинисати уговором.

**V ПРАВО УЧЕШЋА НА ЈАВНИ ПОЗИВ**

Право за пријаву на Јавни позив за обављање саветодавих и Прогнозно извештајних послова у заштити биља имају микро и мала правна лица која испуњавају услове из члана 5. став 1. Закона о обављању саветодавних и стручних послова у области пољопривреде („Службени гласник РС“ број 30/10).

1. Општи услови које правна лица која се пријављују на Јавни позив треба да испуне су :

* да су уписана у одговарајући регистар (Регистар привредних субјеката, Регистар научно-истраживачких установа, Регистар иновационих организација)
* да су основана од стране Републике Србије,
* да су са територије АП Војводине

1. Специфични услови које правна лица треба да испуне да би могли да се пријаве на Јавни позив су:

* за обављање саветодавних послова да имају запослене саветодавце са важећом лиценцом (уписане у централни регистар саветодаваца), по могућности различитих профила (број саветодаваца не може бити већи од 9),
* У колико се пријављују само са програмом за лабораторијска испитивања биљних производа и производа добијених прерадом биљних производа да имају лабораторије за испитивање биљних производа на здравствену безбедност производа и /или садржај хранљивих материја у земљишту и/или квалитет производа).
* да имају за обављање саветодавних или прогнозно извештајних послова потребну опрему за рад (минимум 2 аутомобила, компјутере или лаптопове, мобилне телефоне и другу опрему потребну за рад),
* да поседују опрему и простор за реализацију едукација, тренинга или курсева (у колико се пријављују за реализацију Едукација за пољопривредне саветодавце)
* да поседује решење о поверавању послова (за овлашћене организације)
* за обављање прогнозно извештајних послова у заштити биља да имају запослена стручна лица (најмање два инжењера за заштиту биља),
* да поседује решење о поверавању послова координације рада регионналних центара у обављању прогнозно извештајних послова у заштити биља и
* да поседују лабораторију за детекцију штетних организама (детекцију вируса)
* да доставе свој планирани Програм рада за 2023. годину израђен у складу са Програма подршке пољопривредним стручним и саветодавним службама у обављању саветодавних и прогнозно извештајних послова у заштити биља у АП Војводини за 2023. годину и Упутством, збирно дат на нивоу Правног лица које се пријављује на Јавни позив и дефинисаним планом трошкова за планирани обим послова.

Пријаве на Јавни позив подносе се на пријавним обрасцима уз које се доставља додатна документација којом се испуњавају услови дефинисани у општим и специфичним условима које треба испунити да би се пријавили на Јавни позив.

VI **ПОТРЕБНА ДОКУМЕНТАЦИЈА**

* попуњена , потписана и оверена пријава за учешће, за сваки програм за чије учешће се пријављујете (образац се може преузети са сајта Покрајинског секретаријата);
* копију извода из Регистра привредних субјеката у којој се види шифра делатности;
* копију акта Владе Републике Србије или другог документа (оснивачки акт или други документ) у коме се види да је правно лица основано од стране Владе Републике Србије
* копију депо картона;
* копију пријаве ПИБ;
* списак возила и копије саобраћајних дозвола за возила која ће се користити у раду;
* потписану изјаву да правно лице поседује потребну опрему (у којој су наведени (компјутери, мобилни телефона и друга опрема потребна за рад) - образац се може преузети са сајта Покрајинског секретаријата;
* биографије за делегиране саветодаваце и стручњаке који учествују у ПИС-у (не више од 1 стране А4 формата);
* копија Лиценце за обављање саветодавног рада;
* доказ о упису у Регистар пољопривредних саветодаваца;
* доказ о радном статусу (копија уговора о раду за све учеснике у реализацији програма);
* програм рада (у складу са усвојеним програмима за 2023. годину и Упутствима за рад добијених од стране Покрајинског секретаријата за саветодавне послове ) и Покрајинског центра ПИС-а (за ПИС послове);
* доказ о израђеним флајерима и/или брошурама у 2022. години (у колико их поседујете) и
* пилот пројекат (сарадње са појединим произвођачима, удружењем локалном самоуправом, школом који планирате да реализујете у 2023. години).

Пријаве на Јавни позив подносе се на пријавним обрасцима уз које се доставља додатна документација којом доказује испуњеност општих и специфичних услова:

* за учешће у Основном програму (образац 1.)
* учешће у реализацији појединих Посебних програма - програма рада Центра за усавршавање (образац 2.1.)
* учешће у реализацији појединих Посебних програма - програма едукација и усавршавање саветодаваца (образац 2.2.)
* учешће у реализацији појединих Посебних програма - одржавање портала ПСС АПВ (образац 2.3.)
* за учешће у обављању прогнозно извештајних послова у заштити биља (образац 3.)

Подносиоци пријаве за учешће у програмима саветодавног рада подносе пријаву за основни програм са потребном документацијом и пријаву за сваки посебан програм за који се пријављују.

**VII ПОСТУПАК ДОНОШЕЊА ОДЛУКЕ**

Поступак доношења одлуке регулисан је Правилником о спровођењу конкурса које расписује Покрајински секретаријат за пољопривреду, водопривреду и шумарство.

Комисија за разматрање пријава (у даљем тексту: Комисија), коју је именовао покрајински секретар, разматра поднете пријаве и доноси записник с предлогом одлуке о додели средстава.

Комисија утврђује листу подносилаца пријава који испуњавају услове на основу достављене документације, у складу с критеријумима селекције дефинисаним у тачки II подтачке 2.7.9 Покрајинскe скупштинскe одлукe о програму подршке за спровођење пољопривредне политике и политике руралног развоја за територију аутономне покрајине војводине у 2023. години(„Сл. лист АП Војводине"“, бр. 54/2022) и формира бодовну листу на основу које се додељују бесповратна средства.

Предлогом одлуке о додели средстава утврђују се појединачни износи средстава по подносиоцу пријаве ком су одобрена средства и начин бодовања, а подносиоцима пријава којима средства нису одобрена наводе се разлози одбијања/одбацивања.

Одлуку о додели средстава доноси покрајински секретар на основу предлога Комисије. Одлука се објављује на званичној интернет страници Покрајинског секретаријата: [www.psp.vojvodina.gov.rs](http://www.psp.vojvodina.gov.rs)

Покрајински секретаријат задржава право да од подносиоца пријаве затражи додатну документацију.

**VIII ИСПЛАТА СРЕДСТАВА**

Након доношења одлуке о додели бесповратних средстава покрајински секретар у име Покрајинског секретаријата закључује уговор о додели средстава са корисником, којим се регулишу права и обавезе уговорних страна.

Средства се исплаћују након потписивања уговора којима се регулишу међусобна права и у складу са приливом средстава у Буџет АП Војводине.

**IX НАЧИН ДОСТАВЉАЊА ПРИЈАВА**

Пријаву на Јавни позив с траженом документацијом достављати поштом на адресу:

**Покрајински секретаријат за пољопривреду,**

**водопривреду и шумарство**

**21000 Нови Сад**

**Булевар Михајла Пупина број 16**

или лично на писарници покрајинских органа управе у згради Покрајинске владе АП Војводине, сваког радног дана од 9.00 до 14.00 часова у затвореној пријави са с назнаком:

„ **ПРИЈАВА НА ЈАВНИ ПОЗИВ ЗА УЧЕШЋЕ ПРАВНИХ ЛИЦА У ОБАВЉАЊУ САВЕТОДАВНИХ И ПРОГНОЗНО ИЗВЕШТАЈНИХ ПОСЛОВА У ЗАШТИТИ БИЉА НА ПОДРУЧЈУ АП ВОЈВОДИНЕ У 2023. ГОДИНИ** ”

**X КОНТАКТ ЗА ДОДАТНЕ ИНФОРМАЦИЈЕ**

Све додатне информације можете добити путем телефона 021/487-4461 и 021/487-4500, од 10 до 12 часова сваког радног дана за време трајања Јавног позива.

**XI ПОДАЦИ О ПРЕУЗИМАЊУ ДОКУМЕНТАЦИЈЕ У ЕЛЕКТРОНСКОЈ ФОРМИ**

Текст Позива и образци за пријаву за учешће могу се преузети на званичној интернет страници Покрајинског секретаријата: [www.psp.vojvodina.gov.rs](http://www.psp.vojvodina.gov.rs).

**Деловодни број: 104-401-173/2023-01**

Дана.19.01.2023.године

|  |  |
| --- | --- |
|  | ПО ОВЛАШЋЕЊУ ПОКРАЈИНСКОГ СЕКРЕТАРА  БРОЈ: 104-031-314/2022-1 од 03.11.2022. ГОДИНЕ  В.Д. ПОДСЕКРЕТАРА ПОКРАЈИНСКОГ СЕКРЕТАРИЈАТА |
|  | **Александар Пановски** |

|  |  |
| --- | --- |
|  |  |

|  |  |
| --- | --- |
| Назив сектора | **Сектор за спровођење пољопривредне политике, праћење европских интеграција у области руралног развоја и саветодавне службе** |
| Извршилац | Јулкица Симић |
| Непосредни руководилац | Јадранка Савин |
| Помоћник | Јадранка Савин |